Asun Goikoetxea

Asun Goikoetxea (Iruñea, Nafarroa Garaia, 1962) artista da, margolaria. 2022an Nafarroako Parlamentuak Asun Goikoetxearen Memoria vacía lana erosi zuen, emakumeak omentzeko. Artea Oinez 2022 erakusketan erakutsi zen lana, “emakumeen kemenari eta indarrari egindako omenaldia".

 Bizitza 

 Formakuntza 
1986an Arte Ederretan lizentziatu zen Euskal Herriko Unibertsitatean. 1985ean Nafarroako Gobernuaren laguntza jaso zuen bideogintzarako, eta urtebete geroago erakunde horren Arte Plastikoetarako laguntza. 1987-88 bitartean Bizkaiko Foru Aldundiaren beka bat jaso zuen eta 1995-96 bitartean Kultura Ministerioaren beste bat Parisen. 

 Lan ibilbidea 
Hasieran lan asko egiten bazituen ere, denboraz presarik gabe lan egiten ikasi du, lan pausatua sortzen, bere ibilbide artistikoaren lehen urteetan gero eta gehiago ekoiztera bultzatzen zuen antsietatea gaindituz.

Hainbat laguntza jaso du, hala nola, 1997an Eusko Jaurlaritzaren laguntza katalogo bat argitaratzeko, 1997 eta 1999an Parisko Cité des Arts-en erresidentzia bat, 2007an Eusko Jaurlaritzaren laguntza Burkariak liburua argitaratzeko, 2007an Parisko Cité des Arts-en erresidentzia berriz, 2008an eta 2011n  Eusko Jaurlaritzaren laguntza lan grafikoa ekoizteko.
Anna Gonzalez arte kritika paristarrak 2019an hauxe adierazi zuen:Goikoetxearen lanak “infinitura doan tolestura” deleuziarraren nozioa ekartzen du gogora, materiaren eta espirituaren artean hedatua, planoen gainjartze anitz batean, bata bestearen gainean lerratzen diren azalerak: mundu laminatua, labirinto estratifikatua; non anitza beti garaile eta biderkatzailea den”. Subjektua desegiteko deia da, biderketaren bidezko “desindibidualizazio” prozesua. A. Goikoetxeak zeharka eta temati gidatzen gaitu historiak irentsitako ahotsik gabekoen deira, lanean ari den emakume multzo isil horretara.2022an, Nafarroako Parlamentuak une horretan Parisen bizi zen nafar sortzailearen Memoria vacía (euskaraz: Memoria hustura), 170x150 cm lana eskuratu zuen, tinta eta akuarelen teknika misto neketsua paper eta oihal gainean egina. Nafarroako Parlamentuak aberaste artistikorako programa bat garatzen hasi zen 1990 hamarkadan, hainbat artelan eskuratuz. Modu oso diskretuan, nafar guztien erreferentziazko egoitza, Nafarroako panorama artistikoaren isla izango zen Arte bilduma osatzeko.

 Erakusketak 
Bere lehen banakakoa 1987an izan zen, Nafarroako Kutxak Iruñean duen aretoan. 80ko eta 90eko hamarkadetan Bilbon, Iruñean, Gasteizen, Malagan, Santanderren eta Madrilen erakutsi zituen lanak, eta 1996an Europara egin zuen salto, Italian eta Parisen egindako bi erakusketen bidez. Madrilgo arte garaikideko Arco azokaren hainbat ediziotan parte hartu du.

 Museoetan 
Hainbat museotan ditu bere lanak eta bildumak: Arabako Arte Ederren Museoa Gasteizen; Hezkuntza eta Kultura Ministerioaren Bilduma Madrilen; Nafarroako Museoa Iruñean; Bizkaiko Foru Aldundia; Eusko Jaurlaritza; Bilboko Udala; Vital-Kutxa Fundazioa Gasteizen; Unicaja Fundazioa Malagan; Plastika Garaikidearen Bilduma Gasteizen; Arte Garaikidearen Bilduma Iruñean; Kanpo Arazoetako Ministerioa Madrilen; Gustavo de Maeztu Museoa Lizarran; Oviedoko Udala eta Testimoni Bilduma, La Caixa, Bartzelona.

 Estiloa 
Berea lan konplexua da, non teknika piktorikoa prozesu fotografikoekin nahasten den. Emaitza argia funtsezko eginkizuna duten pinturak dira, azken emaitza zehazten baitute beti. Hala ere, bere lanak pinturaren edo argazkiaren forma hartzen duela esatea ez da oso zehatza, berak Alicia Ezkerrek ABSTRACCIONES erakusketaren katalogoan Iruñean eta Baionan 2002an egindako Navarra actual pintura katalogoan jasotako elkarrizketa batean azaltzen duen bezala.

 Erreferentziak 

 Kanpo estekak 

Kategoria:Iruindarrak
Kategoria:Euskal Herriko margolariak
Kategoria:Emakume margolariak